
A káosz jelenségének megismertetése mérési kísérlettel általános- és középiskolában

Kulcsszavak: fizikaoktatás, káoszelmélet, tanórai kísérlet
Dolgozatomban egyedileg mérem egy nem hagyományos tananyag, a káoszelmélet taníthatóságát. A közoktatás különböző szintjeihez igazítva dolgoztam ki ugyanazt a tananyagot, kisebb változtatásokkal a diákcsoportok képességeihez igazítva. Magyarországon se a közoktatásban, se a felsőoktatásban nincs kiemelkedő szerepe a káoszelmélet oktatásának, annak ellenére, hogy a legalapvetőbb koncepciók és összefüggések már akár az általános iskolai fizika ismeretek alapján is elsajátíthatók. Ennek igazolására és alkalmazására készítettem egy 6 órás tananyagot. A mérés célja, hogy megvizsgáljam, hogy tanítható-e a kidolgozott tananyag, illetve a tantárgyhoz való hozzáállásuk javul-e a diákoknak. A mérést elsőnek egy általános iskolai 8. osztályban majd egy középiskolai 11-es osztályban végeztem. A kísérletben a tanulókkal megismertettem a káoszelmélet alapjait. Három legfontosabb jellemzője: a kaotikus mozgás nem ismétli önmagát, kezdőfeltételekre érzékeny és a fázistérben fraktál szerkezet jellemzi. A tanórákra demonstráció céljából bevittem különböző ingákat: matematikai ingát (nem kaotikus), mágneses ingát (kaotikus) és kettős ingát (kaotikus). Ezeknek a mozgását megfigyeltük és felírtuk a „mozgásegyenleteket” a diákok szintjének megfelelően. A Tracker program segítségével méréseket végeztünk a mágneses inga mozgását vizsgálva, a korcsoportoknál azt változtatva, hogy míg a nyolcadikos korosztálynál a videóanalízist közösen végeztük, addig a tizenegyedikeseknek hagytam az önálló munkát. A mérések során jegyzőkönyv készítésre is megtanítottam a tanulókat. A mérésekkel beláttuk, hogy a mozgás kaotikus jellege megfigyelhető. A zárás egy fraktálokról szóló óra volt mind a két csoportban, ahol egy 45 perces előadás során megismertettem a fraktálokat, kitérve arra, hogy nem minden fraktál jellemzi a kaotikus mozgásokat. Kétféle tesztet irattam a diákokkal, az attitűdjükre, illetve a tudásukra vonatkozóan. A tesztek tanítási folyamat elején és végén is megírásra kerültek. Az eddigi mérések azt igazolják, hogy fejlődött a tudásuk, azaz lehet érthetően tanítani különböző szinteken is a kaotikus rendszereket, illetve érdekesebbnek is bizonyult számukra a fizika tantárgy a tanulási folyamat végére.



